CELEX: 32017R1979
Language: sk
Date: 2017-10-31 00:00:00
Title: Nariadenie Komisie (EÚ) 2017/1979 z 31. októbra 2017, ktorým sa mení príloha II k nariadeniu Európskeho parlamentu a Rady (ES) č. 854/2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu, pokiaľ ide o ostnatokožce zberané mimo klasifikovaných produkčných oblastí (Text s významom pre EHP )

1.11.2017   
            
            
               SK
            
            
               Úradný vestník Európskej únie
            
            
               L 285/6
            
         NARIADENIE KOMISIE (EÚ) 2017/1979
   z 31. októbra 2017,
   ktorým sa mení príloha II k nariadeniu Európskeho parlamentu a Rady (ES) č. 854/2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu, pokiaľ ide o ostnatokožce zberané mimo klasifikovaných produkčných oblastí
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (1), a najmä na jeho článok 17 ods. 1,
   keďže:
   
               (1)
            
            
               V nariadení (ES) č. 854/2004 sa stanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu.
            
         
               (2)
            
            
               V nariadení (ES) č. 854/2004 sa stanovuje, že všetky členské štáty majú zabezpečiť, aby produkcia a uvádzanie na trh živých lastúrnikov, živých ostnatokožcov, živých plášťovcov a živých morských ulitníkov podliehali úradným kontrolám, ako je uvedené v prílohe II k uvedenému nariadeniu. V kapitole II uvedenej prílohy sa stanovujú predpisy týkajúce sa klasifikácie produkčných oblastí a ich monitorovania.
            
         
               (3)
            
            
               V kapitole II prílohy II k nariadeniu (ES) č. 854/2004 sa produkčné oblasti klasifikujú podľa úrovne fekálnej kontaminácie. V prípade živočíchov, ktoré získavajú potravu filtráciou vody, ako sú lastúrniky, sa môžu nahromadiť mikroorganizmy predstavujúce riziko pre verejné zdravie. Z tohto dôvodu je klasifikácia produkčných oblastí založená na prítomnosti určitých mikroorganizmov súvisiacich s fekálnou kontamináciou.
            
         
               (4)
            
            
               Ostnatokožce zvyčajne nie sú živočíchy, ktoré získavajú potravu filtráciou vody; preto je v prípade takýchto živočíchov riziko nahromadenia mikroorganizmov súvisiacich s fekálnou kontamináciou bezvýznamné. Okrem toho neboli oznámené žiadne epidemiologické informácie, na základe ktorých by existovala súvislosť medzi pravidlami stanovenými v kapitole II prílohy II k nariadeniu (ES) č. 854/2004 týkajúcimi sa klasifikácie produkčných oblastí a rizikom pre verejné zdravie spojeným s ostnatokožcami, ktoré nezískavajú potravu filtráciou vody.
            
         
               (5)
            
            
               Preto by sa na ostnatokožce nemali vzťahovať pravidlá o klasifikácii produkčných oblastí stanovené v kapitole II prílohy II k nariadeniu (ES) č. 854/2004.
            
         
               (6)
            
            
               V kapitole III prílohy II k nariadeniu (ES) č. 854/2004 sa stanovujú úradné kontroly Pectinidae a živých morských ulitníkov, ktoré nezískavajú potravu filtráciou vody, zberaných mimo klasifikovaných produkčných oblastí; ostnatokožce, ktoré nezískavajú potravu filtráciou vody, by sa mali zahrnúť do tejto kapitoly.
            
         
               (7)
            
            
               Kapitola III prílohy II k nariadeniu (ES) č. 854/2004 by sa preto mala zodpovedajúcim spôsobom zmeniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   V prílohe II k nariadeniu (ES) č. 854/2004 sa kapitola III nahrádza takto:
   
      „KAPITOLA III:   ÚRADNÉ KONTROLY PECTINIDAE, MORSKÝCH ULITNÍKOV A OSTNATOKOŽCOV, KTORÉ NEZÍSKAVAJÚ POTRAVU FILTRÁCIOU VODY, ZBERANÝCH MIMO KLASIFIKOVANÝCH PRODUKČNÝCH OBLASTÍ
      Úradné kontroly Pectinidae, morských ulitníkov a ostnatokožcov, ktoré nezískavajú potravu filtráciou vody, zberaných mimo klasifikovaných produkčných oblastí, sa uskutočňujú na aukčných trhoch rýb, v expedičných centrách a spracovateľských zariadeniach.
      Takýmito úradnými kontrolami sa musí overovať súlad so zdravotnými normami pre živé lastúrniky stanovenými v kapitole V oddiele VII prílohy III k nariadeniu (ES) č. 853/2004, ako aj splnenie ostatných požiadaviek kapitoly IX oddielu VII prílohy III k uvedenému nariadeniu.“
   
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa od 1. januára 2019.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 31. októbra 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 139, 30.4.2004, s. 206.